CELEX: 32014D0127
Language: el
Date: 2014-03-07 00:00:00
Title: 2014/127/ΕΕ: Εκτελεστική απόφαση της Επιτροπής, της 7ης Μαρτίου 2014 , για την τροποποίηση του παραρτήματος I της απόφασης 2004/211/ΕΚ όσον αφορά την καταχώριση για την Κίνα στον κατάλογο των τρίτων χωρών και των περιοχών τους από τις οποίες επιτρέπονται οι εισαγωγές ζώντων ιπποειδών και σπέρματος, ωαρίων και εμβρύων ιπποειδών στην Ένωση [κοινοποιηθείσα υπό τον αριθμό C(2014) 1386]  Κείμενο που παρουσιάζει ενδιαφέρον για τον ΕΟΧ

11.3.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 70/28
            
         
      ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 7ης Μαρτίου 2014
   για την τροποποίηση του παραρτήματος I της απόφασης 2004/211/ΕΚ όσον αφορά την καταχώριση για την Κίνα στον κατάλογο των τρίτων χωρών και των περιοχών τους από τις οποίες επιτρέπονται οι εισαγωγές ζώντων ιπποειδών και σπέρματος, ωαρίων και εμβρύων ιπποειδών στην Ένωση
   [κοινοποιηθείσα υπό τον αριθμό C(2014) 1386]
   (Κείμενο που παρουσιάζει ενδιαφέρον για τον ΕΟΧ)
   (2014/127/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα I του παραρτήματος Α της οδηγίας 90/425/ΕΟΚ (1), και ιδίως το άρθρο 17 παράγραφος 3 στοιχείο α),
   Έχοντας υπόψη την οδηγία 2009/156/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (2), και ιδίως το άρθρο 12 παράγραφοι 1 και 4, την εισαγωγική φράση του άρθρου 19 και τα στοιχεία α) και β) του άρθρου 19,
   Εκτιμώντας τα ακόλουθα:
   
               (1)
            
            
               Με την οδηγία 92/65/ΕΟΚ καθορίζονται οι όροι που εφαρμόζονται στις εισαγωγές, μεταξύ άλλων, σπέρματος, ωαρίων και εμβρύων ιπποειδών στην Ένωση. Οι όροι αυτοί πρέπει να είναι τουλάχιστον ισοδύναμοι με τους όρους που εφαρμόζονται στο εμπόριο μεταξύ των κρατών μελών.
            
         
               (2)
            
            
               Η οδηγία 2009/156/ΕΚ καθορίζει τους όρους υγειονομικού ελέγχου που διέπουν τις εισαγωγές ζώντων ιπποειδών στην Ένωση. Προβλέπει ότι οι εισαγωγές ιπποειδών στην Ένωση επιτρέπονται μόνον από τις τρίτες χώρες που πληρούν ορισμένες απαιτήσεις για την υγεία των ζώων.
            
         
               (3)
            
            
               Η απόφαση 2004/211/ΕΚ της Επιτροπής (3) καταρτίζει τον κατάλογο των τρίτων χωρών, ή περιοχών τους, όταν εφαρμόζεται η περιφερειοποίηση, από τις οποίες τα κράτη μέλη επιτρέπεται να εισάγουν ιπποειδή και σπέρμα, ωάρια και έμβρυα ιπποειδών και αναφέρει τους άλλους όρους που ισχύουν γι’ αυτές τις εισαγωγές. Ο κατάλογος αυτός περιέχεται στο παράρτημα I της απόφασης 2004/211/ΕΚ.
            
         
               (4)
            
            
               Προκειμένου να φιλοξενήσουν μια εκδήλωση ιππικών αγώνων του Global Champions Tour τον Οκτώβριο του 2013, που πραγματοποιείται υπό την αιγίδα της Διεθνούς Ομοσπονδίας Ιππασίας (FEI), οι αρμόδιες αρχές της Κίνας έχουν ζητήσει την αναγνώριση μιας απαλλαγμένης από νόσους για τα ιπποειδή ζώνη στη μητροπολιτική περιοχή της Σαγκάη, απευθείας προσβάσιμης από το κοντινό διεθνές αεροδρόμιο. Δεδομένου του προσωρινού χαρακτήρα των εγκαταστάσεων που κατασκευάστηκαν προς τον σκοπό αυτό στον χώρο στάθμευσης της EXPO 2010, είναι σκόπιμο να προβλεφθεί προσωρινή μόνο έγκριση της εν λόγω ζώνης.
            
         
               (5)
            
            
               Ωστόσο, με βάση τις πληροφορίες και τις εγγυήσεις που παρείχαν οι κινεζικές αρχές και για να επιτραπεί για περιορισμένη χρονική περίοδο από μια περιοχή της επικράτειας της Κίνας η εκ νέου είσοδος εγγεγραμμένων ίππων, κατόπιν προσωρινής εξαγωγής, σύμφωνα με τις απαιτήσεις της απόφασης 93/195/ΕΟΚ της Επιτροπής (4), η Επιτροπή εξέδωσε την εκτελεστική απόφαση 2013/259/ΕΕ (5) με την οποία προσωρινά εγκρίθηκε η περιοχή CN-2.
            
         
               (6)
            
            
               Λόγω του ότι ο ιππικός αγώνας αναβλήθηκε για τεχνικούς λόγους για τις 6-8 Ιουνίου 2014, και οι όροι υγειονομικού ελέγχου έχουν παραμείνει αμετάβλητοι, είναι αναγκαίο να προσαρμοστεί αναλόγως για την περιοχή CN-2 η ημερομηνία στη στήλη 15 του πίνακα του παραρτήματος I της απόφαση 2004/211/ΕΚ.
            
         
               (7)
            
            
               Η απόφαση 2004/211/ΕΚ θα πρέπει, συνεπώς, να τροποποιηθεί αναλόγως.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στη στήλη 15 της σειράς που αντιστοιχεί στην περιοχή CN-2 της Κίνας στον πίνακα του παραρτήματος I της απόφασης 2004/211/ΕΚ, η φράση «ισχύει από τις 24 Σεπτεμβρίου έως τις 24 Οκτωβρίου 2013» αντικαθίσταται από τις λέξεις: «Ισχύει από τις 30 Μαΐου έως τις 30 Ιουνίου 2014».
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 7 Μαρτίου 2014.
      
         
            Για την Επιτροπή
         
         Tonio BORG
         
         
            Μέλος της Επιτροπής
         
      
   
   
      (1)  ΕΕ L 268 της 14.9.1992, σ. 54.
   
      (2)  ΕΕ L 192 της 23.7.2010, σ. 1.
   
      (3)  Απόφαση 2004/211/ΕΚ της Επιτροπής, της 6ης Ιανουαρίου 2004, για την κατάρτιση καταλόγου των τρίτων χωρών και των περιοχών τους από τις οποίες τα κράτη μέλη εγκρίνουν τις εισαγωγές ζώντων ιπποειδών και σπέρματος, ωαρίων και εμβρύων ιπποειδών και για την τροποποίηση των αποφάσεων 93/195/ΕΟΚ και 94/63/ΕΚ (ΕΕ L 73 της 11.3.2004, σ. 1).
   
      (4)  Απόφαση 93/195/ΕΟΚ της Επιτροπής, της 2ας Φεβρουαρίου 1993, για τους υγειονομικούς όρους και την υγειονομική πιστοποίηση που απαιτούνται για την επανείσοδο εγγεγραμμένων ίππων προοριζόμενων για ιπποδρομίες, διαγωνισμούς και πολιτιστικές εκδηλώσεις μετά από προσωρινή εξαγωγή (ΕΕ L 86 της 6.4.1993, σ. 1).
   
      (5)  Εκτελεστική απόφαση 2013/259/ΕΕ της Επιτροπής, της 31ης Μαΐου 2013, για την τροποποίηση του παραρτήματος I της απόφασης 2004/211/ΕΚ όσον αφορά την καταχώριση για το Μπαχρέιν και την Κίνα στον κατάλογο των τρίτων χωρών και των περιοχών τους από τις οποίες επιτρέπονται οι εισαγωγές ζώντων ιπποειδών και σπέρματος, ωαρίων και εμβρύων ιπποειδών στην Ένωση (ΕΕ L 150 της 4.6.2013, σ. 28).